รัฐมนตรีประจำสำนักนายกรัฐมนตรี เผยแนวทางการบริหารจัดการข้อมูลสารภาครัฐ 2021 เน้นสร้างความมั่นคงในพื้นที่ภาคใต้
นายอนุชา นาคาศัย รัฐมนตรีประจำสำนักนายกรัฐมนตรี กล่าวบรรยายสรุปแนวทางการบริหารจัดการข้อมูลข่าวสารภาครัฐ 2021 ในกิจกรรม สื่อสารงานรัฐ พัฒนางานข่าว สร้างความเข้าใจให้ประชาชน จัดโดยกรมประชาสัมพันธ์ ณ โรงแรม เดอะเบลอเคลียร์ กทม. ว่า กรมประชาสัมพันธ์เป็นหน่วยงานที่ดำเนินการด้านการประชาสัมพันธ์ภาครัฐอย่างครบวงจรได้เป็นอย่างดีมาโดยตลอด ไม่ได้เฉพาะการสร้างการรับรู้และความเข้าใจต่อประชาชนด้านข้อมูลข่าวสาร ที่ปรากฏในแต่ละวันเท่านั้น แต่ยังติดตามถึงการพัฒนาคุณภาพชีวิตของประชาชนด้วย ว่าได้รับข้อมูลจากรัฐและนำไปใช้ยกระดับคุณภาพชีวิตได้อย่างไร มีปัญหาหรือข้อบกพร่องอย่างไร ซึ่งเป็นสิ่งที่กรมประชาสัมพันธ์รับผิดชอบมาโดยตลอด ขณะเดียวกันกรมประชาสัมพันธ์ ยังทำหน้าที่เป็นฝ่ายเลขานุการ คณะกรรมการประชาสัมพันธ์แห่งชาติ ซึ่งเป็นบอร์ดระดับชาติ ทำหน้าที่กำกับดูแลเชิงนโยบาย อาทิ แผนนโยบายการประชาสัมพันธ์แห่งชาติ ปัจจุบันเป็นฉบับที่ 5 ที่ปรับปรุงให้สอดคล้องกับยุทธศาสตร์ชาติ 20 ปี นอกจากนี้ยังมีแผนปฏิบัติการประชาสัมพันธ์แห่งชาติ ที่เป็นแผน action plan รายปี ซึ่งน่ายินดีว่าได้สื่อสารนโยบายต่างๆ กระจายไปยังส่วนภูมิภาคได้ทุกพื้นที่ รับฟังเสียงสะท้อนจากประชาชนเพื่อแก้ไขปัญหาต่างๆรัฐมนตรีประจำสำนักนายกรัฐมนตรี กล่าวด้วยว่า ในปีนี้จะเน้นเป็นพิเศษเรื่องความมั่นคงในพื้นที่ภาคใต้ โดยจะมีหน่วยงานที่ดูแลในพื้นที่ภาคใต้ รายงานในส่วนของ ID IA IR CHAT อยู่แล้ว แต่จะเน้นเพิ่มมากขึ้นเป็นพิเศษ เป็นพื้นที่นำร่องว่าจะดำเนินการไปในแบบใด เพื่อให้ประชาชนในพื้นที่ได้รับข้อมูลข่าวสารอย่างครบถ้วน เป็นสิ่งที่กรมประชาสัมพันธ์จะนำไปปฏิบัติต่อไป พร้อมย้ำว่า ตนในฐานะเป็นประธานคณะอนุกรรมการด้านการประชาสัมพันธ์การเตรียมความพร้อมไทยเป็นเจ้าภาพจัดการประชุมเขตเศรษฐกิจเอเปค 2565 และในฐานะกำกับดูแลกรมประชาสัมพันธ์ จะถ่ายทอดข้อมูลข่าวสารที่เป็นประโยชน์ไปสู่ประชาชนและเสริมสร้างภาพลักษณ์ที่ดีของประเทศไทยสู่สายตาประชาคมโลก ซึ่งสิ่งเหล่านี้กรมประชาสัมพันธ์จะดำเนินการถ่ายทอดแผนลงไปสู่การปฏิบัติ เพื่อส่งต่ออัตลักษณ์ไทยสู่สายตาชาวโลก